Lokalpolitiet i Thisted har tirsdag anholdt en mand i 60'erne, som er mistænkt for at ville forgifte drikkevandet. - Vi har en mistanke rettet mod ham, og derfor sidder han til afhøring i øjeblikket, siger vicepolitikommissær Andreas Søgaard til Ritzau. Han bekræfter, at manden er blevet anholdt efter fundet af cirka et halvt kilo rottegift i et drikkevandrør. Ifølge nordjyske.dk blev rottegiften fundet, mens Thisted Vand var i gang med at etablere en offentlig vandforsyning til en ejendom. Det var ansatte ved vandforsyningen, der fandt det halve kilo gift skubbet et stykke ind i det ene rør på et sted, hvor plastrøret skulle svejses. Manden er nu sigtet efter straffelovens paragraf 186, der handler om bevidst at ville forgifte drikkevand. Andreas Søgaard kan ikke oplyse, hvordan manden forholder sig til den usædvanlige anklage. - Det ved jeg ikke endnu, for han afhøres stadig, siger han. /ritzau/

Referat:
En mand i 60'erne afhøres tirsdag, efter at der er fundet et halvt kilo rottegift i et drikkevandrør.